അനുഗ്രഹത്തിൻ അധിപതിയേ
പല്ലവി
അനുഗ്രഹത്തിൻ അധിപതിയെ
അനന്തകൃപ പെരുംനദിയെ
അനുദിനം നിൻ പദംഗതിയെ
അടിയനു നിൻ കൃപ മതിയെ (2)  അനുഗ്രഹ.......

ചരണങ്ങൾ 
വൻവിനകൾ വന്നിടുകിൽ-
വലയുകയില്ലെൻ ഹൃദയം
വല്ലഭൻ നീ എന്നഭയം
വന്നിടുമോ പിന്നെ ഭയം (2) അനുഗ്രഹ.......

തന്നുയിരെ പാപികൾക്കായ്
തന്നവനാം നീയിനിയും
തള്ളിടുമോ ഏഴയെന്നെ-
തീരുമോ നിൻ സ്നേഹമെന്നിൽ (2) അനുഗ്രഹ.......

പാരിടമാം പാഴ്മണലിൽ
പാർത്തിടും ഞാൻ നിൻതണലിൽ
മരണദിനം വരുംവേളയിൽ
മറഞ്ഞിടും നിൻ മാറിടത്തിൽ (2) അനുഗ്രഹ.......

തിരുക്കരങ്ങൾ തരുന്ന നല്ല
ശിക്ഷയിൽ ഞാൻ പതറുകില്ല
മക്കളെങ്കിൽ ശാസനകൾ
സ്നേഹത്തിൻ പ്രകാശനങ്ങൾ (2) അനുഗ്രഹ.......

എം.ഇ. ചെറിയാൻ രചിച്ച കീർത്തനങ്ങൾ
സമ്പൂർണ്ണ ഗാനങ്ങൾ